## Zakon o izmjenama i dopunama Zakona o zdravstvenom osiguranju

### NN 117/2003 (23.7.2003.), Zakon o izmjenama i dopunama Zakona o zdravstvenom osiguranju

# HRVATSKI SABOR

if !supportEmptyParas endif

1644

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZDRAVSTVENOM OSIGURANJU

Proglašavam Zakon o izmjenama i dopunama Zakona
o zdravstvenom osiguranju, koji je donio Hrvatski sabor na sjednici 14. srp­nja
2003.

Broj:
01-081-03-2629/2
Zagreb, 18. srp­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O ZDRAVSTVENOM OSIGURANJU

Članak 1.

U Zakonu o zdravstvenom osiguranju (»Narodne
novine«, br. 94/01., 88/02. i 149/02.), u članku 23. točki 8. riječi: »prava na
rad u skraćenom radnom vremenu do jedne godine života djeteta« zamjenjuju se
riječima: »prava na rad u skraćenom radnom vremenu do jedne, odnosno dvije
godine života djeteta«.

Iza točke 11. dodaje se točka 11.a koja glasi:

»11.a privremeno nesposoban za rad zbog korištenja
porodnog dopusta iz članka 58. stavka 9. Zakona o radu,«.

Članak 2.

U članku 27. stavku 2. iza riječi: »dobi«,
dodaju se riječi: »porodnog dopusta iz članka 23. točke 11.a ovoga Zakona,«.

Članak 3.

U članku 28. dodaje se stavak 2. koji glasi:

»Iznimno od stavka 1. ovoga članka, naknadu plaće
za vrijeme bolovanja zbog ozljede na radu ili profesionalne bolesti nastale
prije stupanja na snagu Zakona o zdravstvenom osiguranju (»Narodne novine«, br.
94/01.), odnosno za vrijeme dok je poslodavac za navedene rizike bio osiguran
sukladno članku 138. stavku 1. ovoga Zakona, a koja tereti sredstva poslodavca,
u slučaju stečaja ili likvidacije poslodavca osiguraniku neposredno isplaćuje
Zavod.«

Članak 4.

U članku 30. stavak 3. briše se.

Članak 5.

U članku 32. iza stavka
2. dodaje se novi stavak 3. koji glasi:

»Žalba protiv rješenja
iz stavka 2. ovoga članka ne odgađa izvršenje rješenja.«.

Dosadašnji stavak 3.
postaje stavak 4.

Članak 6.

U članku 34. stavak 3.
mijenja se i glasi:

»Za vrijeme bolovanja
zbog bolesti i komplikacija u svezi s trudnoćom i porođajem, korištenja
obveznoga porodnog dopusta, korištenja porodnog dopusta do jedne godine života
djeteta, porodnog dopusta do dvije godine života djeteta za blizance, trojke, četvorke,
odnosno više djece jednake dobi, porodnog dopusta iz članka 58. stavka 9.
Zakona o radu, posvojiteljskog dopusta, prava na rad u skraćenom radnom vremenu
do jedne, odnosno dvije godine života djeteta iz članka 59. stavka 1. Zakona o
radu te prava na rad u skraćenom radnom vremenu do tri godine života djeteta iz
članka 59. stavka 3. Zakona o radu, dopusta iz članka 57. Zakona o radu, korištenja
stanke za dojenje djeteta iz članka 60. Zakona o radu osiguraniku koji koristi
jedno od navedenih prava pripada pravo na naknadu plaće i po prestanku radnog
odnosa do isteka korištenja istog prava.«

Članak 7.

U članku 37. stavak 3.
mijenja se i glasi:

»U slučaju kad se
osnovica za naknadu ne može utvrditi prema stavku 1. ovoga članka, osnovicu za
naknadu čini plaća isplaćena do dana nastanka slučaja na osnovi kojeg se stječe
pravo na naknadu plaće, odnosno plaća pripadajuća prema ugovoru o radu, s tim
da tako određena osnovica, kada se naknada isplaćuje na teret sredstava Zavoda,
ne može biti veća od najniže osnovice osiguranja propisane općim aktom Zavoda
koja služi za obračun doprinosa za osnovno zdravstveno osiguranje, važeće za
mjesec koji prethodi mjesecu u kojem je nastupio osigurani slučaj.«

Članak 8.

U članku 68. stavku 1.
točka 1. mijenja se i glasi:

»1. naknadu plaće za
vrijeme korištenja porodnog dopusta do jedne godine života djeteta, porodnog
dopusta do dvije godine života djeteta za blizance, trojke, četvorke, odnosno
više djece jednake dobi, porodnog dopusta iz članka 58. stavka 9. Zakona o
radu, posvojiteljskog dopusta, prava na rad u skraćenom radnom vremenu do
jedne, odnosno dvije godine života djeteta iz članka 59. stavka 1. Zakona o
radu te prava na rad u skraćenom radnom vremenu do tri godine života djeteta iz
članka 59. stavka 3. Zakona o radu,«.

Iza točke 3. dodaje se
točka 3.a koja glasi:

»3.a naknadu plaće za
vrijeme privremene nesposobnosti za rad iz članka 23. točke 12. ovoga Zakona,«.

Članak 9.

Ovaj Zakon stupa na
snagu danom objave u »Narodnim novinama«.

Klasa: 500-01/03-01/06
Zagreb, 14. srpnja 2003.

HRVATSKI SABOR

Predsjednik
Hrvatskoga sabora **Zlatko** **Tom****či****ć,** v.r.

Zakon, NN 117/2003-1644